《送别杨奇琛归洞江歌》
元代·刘崧

朝别李元忠，暮别杨奇琛。各言故乡久离别，使我历乱空故心。

故心忽如江上风，不可凭御谁能穷。南行浩荡一千里，吹雪径度青原峰。

我生少小轻乡井，独以羁穷寄形影。经时负米未能归，何待他年愧裀鼎。

閒来思种东村田，青山欲买羞无钱。携书强聒附童稚，客中相顾谁相怜。

杨郎杨郎本同郡，文水钟奇故才俊。芳年初发春江长，劲气已逼秋崖峻。

读书东家不下楼，手写细字如蝇头。长怀丹阙陈三策，独抱遗经穷九丘。

春风二月惊初见，伯劳东飞遇西燕。凤山祠下月如眉，明绣楼前水如练。

看花把酒能几时，念子还乡从此辞。城头乌啼北斗曙，飞霜已落青梧枝。

桐江东南符山岭，闻子幽居好林景。千年古剑合神机，光射玄潭黑风冷。

子归何时当再逢，即恐睽隔劳忧忡。江外风尘眯人目，我欲远寻麋鹿踪。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。